ོད་པའི་རྗེས་སུ།  འཇིག་རྟེན་འདི་ནས་ཕ་རོལ་ཏུ་སོང་ཞིང་ཚེ་ལས་འདས་པ་ཆེ་གེ་མོ་ཞེས་བྱ་བས་ཚེ་འཁོར་བ་ཐོག་མ་མེད་པ་ནས་བསགས་པའི་སྡིག་པ་དང་སྒྲིབ་པ་ཐམས་ཅད་དང་།  ཁྱད་པར་དུ་ཉོན་མོངས་པ་སེར་སྣའི་དྲི་མ་ཐམས་ཅད་བྱང་ཞིང་དག་ནས།  སྦྱིན་པའི་ཕ་རོལ་ཏུ་ཕྱིན་པ་ཡོངས་སུ་རྫོགས་ཏེ།  མྱུར་དུ་མངོན་པར་རྫོགས་པར་འཚང་རྒྱ་བར་གྱུར་ཅིག། ཅེས་བརྗོད།  སྦྱིན་པའི་གནས་སུ།  ཚུལ་ཁྲིམས།  བཟོད་པ།  བརྩོན་འགྲུས།  བསམ་གཏན།  ཤེས་རབ།  ཅེས་དང་།  སེར་སྣ་ཞེས་པའི་གནས་སུ།  ཚུལ་འཆལ།  ཁོང་ཁྲོ།  ལེ་ལོ།  རྣམ་གཡེང་།  ཤེར་འཆལ་རྣམས་བཅུག་ནས་སྔར་བཞིན་བཀྲུས།  ཆུ་བོ་དྲུག་གི་ཁྲུས་བྱས་པས།  ། བག་ཆགས་རྣམ་དྲུག་སྦྱངས་ནས་ནི།  ། གང་ལ་ཉེས་པ་མི་མངའ་ཞིང་།  ། ཁྲུས་ལེགས་མཛད་ལ་ཕྱག་འཚལ་འདུད།  ། ན་མོ་རཏྣ་ཏྲ་ཡཱ་ཡ།  ཞེས་སོགས་དང་།  དྲི་ཆུ་དྲུག་གིས་ཁྲུས་བྱས་པས།  ། དྲི་མ་རྣམ་དྲུག་སྦྱོང་མཛད་པ།  ། རྒྱ་ཆེན་ཡོན་ཏན་དྲུག་ལྡན་པ།  ། ཁྲུས་ལེགས་མཛད་ལ་ཉེས་མི་མངའ།  ། ན་མོ་རཏྣ་ཏྲ་ཡཱ་ཡ།  ཞེས་སོགས་དང་།  དྲི་མ་རྣམ་དྲུག་དག་པ་ཡིས།  ། ཡོན་ཏན་ཐམས་ཅད་དང་ལྡན་པ།  ། སངས་རྒྱས་ཐམས་ཅད་མཆོད་དོན་དུ།  ། དད་པས་བདག་གིས་(༢༤)ཁྲུས་བགྱིའོ།  ། ན་མོ་རཏྣ་ཏྲ་ཡཱ་ཡ།  ཞེས་སོགས་ཀྱི་མཐར།  འཇིག་རྟེན་འདི་ནས་ཞེས་པ་ནས།  ཁྱད་པར་ཕ་རོལ་ཏུ་ཕྱིན་པ་དྲུག་གི་མི་མཐུན་པའི་ཕྱོགས་ཐམས་ཅད་བྱང་ཞིང་དག་ནས།  ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་ཏེ།  མྱུར་དུ་མངོན་པར་རྫོགས་པར་འཚང་རྒྱ་བར་གྱུར་ཅིག། ཅེས་བརྗོད།  དེ་ནས་ཉོན་མོངས་པ་དང་དུག་གསལ་བ་ནི།  འདོད་ཆགས་ཞེ་སྡང་གཏི་མུག་རྣམས།  ། འདི་དག་འཇིག་རྟེན་དུག་གསུམ་སྟེ།  ། བཅོམ་ལྡན་སངས་རྒྱས་དུག་མི་མངའ།  ། སངས་རྒྱས་གཟི་ཡི་དུག་བཅོམ་མོ།  ། ན་མོ་རཏྣ་ཞེས་དང་།  འཇིག་རྟེན་འདི་ནས་ཞེས་པ་ནས།  ཁྱད་པར་ཉོན་མོངས་པ་དང་དེའི་དབང་གིས་བྱུང་བའི་དུག་ཐམས་ཅད་བྱང་ཞིང་དག་ནས།  མྱུར་དུ་ཞེས་སོགས་བརྗོད།  དེ་བཞིན་དུ་སངས་རྒྱས་ཞེས་པའི་སྐབས་སུ་བཅོམ་ལྡན་དམ་ཆོས་ཞེས་དང་།  དམ་ཆོས་ཞེས་དང་།  ན་མོ་རཏྣ་ཏྲ་ཡཱ་ཡ།  ཞེས་དང་།  ཡང་།  འཕགས་པའི་དགེ་འདུན་ཞེས་དང་།  དགེ་འདུན་ཞེས་དང་།  ན་མོ་རཏྣ་ཏྲ་ཡཱ་ཡ།  ཞེས་པའི་སྤེལ་ཚིག་དང་བཅས་པ་སྦྱོར།  ས་ནི་དུག་གི་མ་ཡིན་ཏེ།  ། ས་ནི་དུག་གི་ཕ་ཡང་ཡིན།  ། བདེན་པའི་བདེན་ཚིག་འདི་དག་གིས།  ། ཆེ་གེའི་དུག་ནི་དུག་མེད་ཤོག། དུག་ནི་ས་ཡི་ནང་དུ་སོང་།  ། གང་བའི་ནང་དུ་དུག་སོང་ཞིག། ན་མོ་རཏྣ་ཏྲ་ཡཱ་ཡ།  ཨོཾ་ཀཾ་ཀ་ནི།  ཀཾ་ཀ་ནི།  རོ་ཙ་ནི།  རོ་ཙ་ནི།  ཏྲོ་ཊ་ནི།  ཏྲོ་ཊ་ནི།  ཏྲཱ་ས་ནི།  ཏྲཱ་ས་ནི།  པྲ་ས་ནི།  པྲ་ཏི་ཧ་ན།  པྲ་ཏི་ཧ་ན།  སརྦ་ཀརྨ་པཱ་རཾ་པ་ར་ཎི་མེ་ཡེ་སྭཱ་ཧཱ།  ཆེ་གེ་མོ་ཞེས་བྱ་བའི་འབྱུང་བ་དང་འབྱུང་བ་ལས་གྱུར་པའི་དུག་ཐམས་ཅད་ཤནྟ་ཀུ་རུ་སྭཱ་ཧཱ།  ཞེས་དང་།  དེ་བཞིན་དུ་སའི་གནས་སུ་ཆུ་མེ་རླུང་རྣམས་དང་།  གོང་གི་སྔགས་སྤེལ་ཚིག་དང་བཅས་པ་བྱའོ།  ། དེ་ནས་ཤིས་པས་སྦྱང་བ་ནི།  ། གང་ལ་སེར་སྣ་རྣམས་ཆགས་པ།  ། རྣམ་འཛོམས་དྲི་མ་མེད་མཛད་ཅིང་།  ། ཐུགས་ཞི་གནོད་པ་མི་མངའ་དེས།  ། ཁྱེད་ལ་བདེ་ལེགས་མཛད་པར་གྱུར།  ། འདྲེན་པ་གང་ཞིག་འགྲོ་བ་རྣམས།  ། ཐར་པའི་གླིང་དུ་འཛུད་མཛད་ཅིང་།  ། ཆོས་རྣམས་ཐམས་ཅད་སྟོན་པ་དེས།  ། ཁྱེད་ལ་བདེ་ལེགས་྾།  ། སྟོན་པ་འགྲོ་བ་རྣམས་ཀྱི་རྟེན།  ། སེམས་ཅན་ཀུན་གྱི་དོན་གྱི་ཕྱིར།  ། གང་ཞིག་བདེ་བར་མངའ་མཛད་དེས།  ། ཁྱེད་ལ་བདེ་ལེགས་྾།  ། སྐྱོབ་པ་གང་ཞིག་བྱམས་པ་ཡི།  ། ཐུགས་ཀྱིས་འགྲོ་བ་འདི་དག་ཀུན།  ། བུ་གཅིག་བཞིན་དུ་རྟག་བསྐྱངས་དེས།  ། ཁྱེད་ལ་བདེ་ལེགས་྾།  ། གང་ཞིག་འཁོར་བར་འགྲོ་བ་ཡི།  ། སེམས་ཅན་ཀུན་གྱི་རྟེན་གྱུར་ཅིང་།  ། གླིང་དང་དཔུང་གཉེན་གྱུར་པ་དེས།  ། ཁྱེད་ལ་བདེ་ལེགས་྾།  ། གང་ཞིག་ཆོས་རྣམས་མངོན་སུམ་གྱུར།  ། གཙང་ཞིང་བསླུ་བ་མི་མངའ་བར།  ། གསུང་གཙང་གཙང་མར་མཛད་པ་དེས།  ། ཁྱེད་ལ་བདེ་ལེགས་྾།  ། དཔའ་བོ་ཆེན་པོ་གང་སྐྱེས་པས།  ། ཕུན་སུམ་ཚོགས་དོན་འབྱོར་གྱུར་ཅིང་།  ། དོན་གྲུབ་མཆོག་ཀྱང་གྲུབ་པ་དེས།  ། ཁྱེད་ལ་བདེ་ལེགས་྾།  ། གང་ཞིག་སྐྱེས་པའི་ས་རྣམས་ནི།  ། ནགས་ཚལ་བཅས་པ་རབ་གཡོས་ཤིང་།  ། སེམས་ཅན་ཐམས་ཅད་རབ་དགའ་དེས།  ། ཁྱེད་ལ་བདེ་ལེགས་྾།  ། བྱང་ཆུབ་སྙིང་པོར་གཤེགས་པ་ན།  ། ས་བདག་རྣམ་དྲུག་གཡོས་གྱུར་ཅིང་།  ། བདུད་ཡིད་མི་བདེར་གྱུར་པ་དེས།  ། ཁྱེད་ལ་བདེ་ལེགས་྾།  ། ཆོས་ཀྱི་འཁོར་ལོ་བསྐོར་བ་ན།  ། འཕགས་པའི་བདེན་པ་རྣམས་གསུངས་ཤིང་།  ། ཐུབ་པའི་སྙན་པ་གང་བྱུང་དེས།  ། ཁྱེད་ལ་བདེ་ལེགས་྾།  ། ཡིད་འཕྲོག་གང་ཞིག་མུ་སྟེགས་བྱེད།  ། ཐམས་ཅད་ཆོས་ཀྱིས་ཕམ་མཛད་དེ།  ། ཚོགས་ཀུན་དབང་དུ་སྡུད་མཛད་དེས།  ། ཁྱེད་ལ་བདེ་ལེགས་྾།  ། སངས་རྒྱས་ཁྱེད་ལ་བདེ་ལེགས་མཛད།  ། (༢༥)བརྒྱ་བྱིན་ཚངས་པའི་ལྷ་རྣམས་དང་།  ། འབྱུང་བོ་ཀུན་གྱི་བདེ་ལེགས་ནི།  ། ཁྱེད་ལ་རྟག་ཏུ་སྦྱིན་གྱུར་ཅིག། སངས་རྒྱས་བསོད་ནམས་མཐུ་དག་དང་།  ། ལྷ་རྣམས་ཀུན་གྱི་བསམ་པ་ཡིས།  ། ཁྱེད་ཀྱི་འདོད་དོན་གང་ཡིན་པ།  ། དོན་དེ་དེ་རིང་འགྲུབ་གྱུར་ཅིག། རྐང་གཉིས་ཁྱེད་ཅག་བདེ་ལེགས་མཛད།  ། རྐང་བཞི་ཁྱེད་ཅག་བདེ་ལེགས་གྱུར།  ། ཁྱེད་ཅག་ལམ་བགྲོད་བདེ་གྱུར་ཅིག། ཕྱིར་འོངས་དག་ཀྱང་བདེ་ལེགས་ཤོག། ཉིན་མོ་བདེ་ལེགས་མཚན་བདེ་ལེགས།  ། ཉིན་མའི་གུང་ལ་བདེ་ལེགས་ཤིང་།  ། ཁྱེད་ཅག་ཀུན་ཏུ་བདེ་ལེགས་གྱུར།  ། ཁྱེད་ཅག་སྡུག་པར་མ་གྱུར་ཅིག། ཅེས་དྲིལ་བུ་བསིལ་ཞིང་མེ་ཏོག་གཏོར་ལ།  ཆེ་གེ་མོ་ཞེས་བྱ་བ་བདུད་དང་མི་མཐུན་པའི་ཕྱོགས་ཐམས་ཅད་ལས་རྒྱལ་ནས་ཤིན་ཏུ་བཀྲ་ཤིས་པར་གྱུར་ཅིག། དེ་ནས་བུ་ལ་སོགས་པའི་ཉེ་བས་མིང་བྱང་བཟུང་ནས།  ཕྱག་བྱེད་པའམ་མེད་ཀྱང་རུང་སྟེ།  ཚེ་འདས་དེ་ཉིད་བསམ་པ་དག་པས།  དཀོན་མཆོག་གསུམ་འདུས་རྡོ་རྗེ་མི་འཁྲུགས་པའི་ལྷ་ཚོགས་དང་ཉེ་བའི་སྲས་བརྒྱད་ལ་སྐྱབས་སུ་འགྲོ་ཞིང་།  ཕྱག་བྱེད་པར་བསམས་ལ།  གཙོ་བོ་རྒྱལ་བ་འགྲོ་བའི་མགོན།  ། འགྲོ་བ་སྐྱོབ་པའི་དོན་བརྩོན་པ།  ། སྟོབས་ཆེན་འཇིགས་པ་ཀུན་སེལ་ལ།  ། དེ་རིང་ཉིད་ནས་སྐྱབས་སུ་མཆི།  ། དེ་ཡི་ཐུགས་སུ་ཆུད་པའི་ཆོས།  ། འཁོར་བའི་འཇིགས་པ་སེལ་བ་དང་།  ། བྱང་ཆུབ་སེམས་དཔའི་ཚོགས་ལ་ཡང་།  ། དེ་བཞིན་ཡང་དག་སྐྱབས་སུ་མཆི།  ། བདག་ནི་འཇིགས་པས་རྣམ་སྐྲག་ནས།  ། ཀུན་ཏུ་བཟང་ལ་བདག་ཉིད་འབུལ།  ། འཇམ་པའི་དབྱངས་ལ་བདག་ཉིད་ཀྱིས།  ། བདག་གིས་ལུས་འདི་དབུལ་བར་བགྱི།  ། ཐུགས་རྗེའི་སྤྱོད་པ་མ་འཁྲུལ་པའི།  ། སྤྱན་རས་གཟིགས་མགོན་དེ་ལ་ཡང་།  ། ཉམ་ཐག་ང་རོས་འོ་དོད་འབོད།  ། སྡིག་ལྡན་བདག་ལ་སྐྱབ་ཏུ་གསོལ།  ། འཕགས་པ་ནམ་མཁའི་སྙིང་པོ་དང་།  ། ས་ཡི་སྙིང་པོ་དག་དང་ནི།  ། ཐུགས་རྗེ་ཆེ་མགོན་ཐམས་ཅད་ལ།  ། སྐྱབས་འཚོལ་སྙིང་ནས་འོ་དོད་འབོད།  ། གང་ཞིག་མཐོང་ནས་གཤིན་རྗེ་ཡི།  ། ཕོ་ཉ་ལ་སོགས་སྡང་བ་རྣམས།  ། སྐྲག་ནས་ཕྱོགས་བཞིར་འབྱེར་བྱེད་པའི།  ། རྡོ་རྗེ་ཅན་ལ་སྐྱབས་སུ་མཆི།  ། སྔོན་ཆད་ཁྱེད་ཀྱི་བཀའ་ལས་འདས།  ། ད་ནི་འཇིག་པ་ཆེ་མཐོང་ནས།  ། ཁྱེད་ལ་སྐྱབས་སུ་མཆི་ལགས་ཀྱི།  ། འཇིགས་པ་མྱུར་དུ་བསལ་དུ་གསོལ།  ། ཞེས་བརྗོད་པར་བསམ།  དེ་རྣམས་ནི་སྦྱངས་པའི་རིམ་པའོ།  ། དེ་ནས་སློབ་དཔོན་སྡོམ་ལྡན་གྱིས་རྡོ་རྗེ་མི་འཁྲུགས་པའི་དབང་རྫོགས་པར་བསྐུར་བར་བྱའོ།  ། དེ་ནས་ཚེ་འདས་དེ་ཉིད་པདྨ་དང་ཟླ་བའི་སྟེང་དུ་ས་བོན་ཕྱག་མཚན་དང་བཅས་པ་ལས་ལྷར་བསྐྱེད།  ཆུ་གཉིས་ཉེར་སྤྱོད་རོལ་མོ་སོགས་སྔགས་ཕྱག་རྒྱ་དང་བཅས་པས་མཆོད།  ཟས་གཏད་བྱ་དགོས་བྱུང་ན།  བཟའ་བཏུང་རྣམས་བསངས་སྦྱངས་བསྐྱེད་ལ།  ཁ་ཟས་རོ་བརྒྱ་སོགས་སུ་སྤྲུལ་ལ་འདོད་ཡོན་ལྔ་རྣམས་ཚིགས་བཅད་སྔགས་ཙམ་གྱིས་ཚེ་འདས་ལྷར་བསྐྱེད་པ་ལ་འབུལ་བར་བྱེད།  ཚེ་འདས་ལྷར་མི་བསྐྱེད་ན།  བཟའ་བཏུང་གསུར་རྣམས་བྱིན་གྱིས་བརླབས་ལ།  ཚེ་འདས་ཀྱིས་གཙོ་བྱས་པའི་བར་དོའི་སེམས་ཅན་རྣམས་ལ་བྱིན་པས་ཚིམ་པར་བསམ་མོ།  ། དེ་ནས་བར་དོའི་ཆོས་བཤད་ཀྱང་གང་འཚམ་བྱས་པའི་རྗེས་སུ།  དཀོན་མཆོག་རིན་ཆེན་དཔལ་ཞིང་དུ།  ། དཀོན་མཆོག་རིན་ཆེན་ལས་བྱུང་བ།  ། དཀོན་མཆོག་རིན་ཆེན་འོད་ཟེར་གྱིས།  ། རིན་ཆེན་ཕྲེང་བ་རྣམ་དག་པ།  ། ཚོགས་ཀྱི་ལམ་དང་སྦྱོར་བའི་ལམ།  ། མཐོང་བའི་(༢༦)ལམ་དང་སྒོམ་པའི་ལམ།  ། བླ་ན་མེད་པའི་ཁྱད་པར་ལམ།  ། བྱང་ཆུབ་བར་ཆད་མེད་པའི་ལམ།  ། རྣམ་པར་གྲོལ་བའི་ལམ་དག་ལ།  ། བརྟེན་ནས་སྡིག་པ་ཀུན་སྦྱངས་ནས།  ། འཕགས་པའི་ལམ་དེར་འགྲོ་བར་ཤོག། ཨོཾ་རཏྣེ་རཏྣེ་མཧཱ་རཏྣེ།  རཏྣ་སཾ་བྷ་ཝེ།  རཏྣ་ཀི་ར་ཎེ།  རཏྣ་མཱ་ལཱ་བི་ཤུདྡྷེ།  ཤོ་དྷ་ཡ་སརྦ་པཱ་པཾ་ཧཱུཾ་ཕཊ།  ཅེས་པས་ལམ་བསྟན་ལ།  དེ་ནས།  པདྨ་འདམ་གྱིས་མ་གོས་ལྟར།  ། སྲིད་གསུམ་དྲི་མས་མ་གོས་པའི།  ། སྲིད་པའི་པདྨ་ལས་བྱུང་བ།  ། མངོན་དགའི་ཞིང་དུ་སྐྱེ་བར་ཤོག། ཨོཾ་པདྨེ་པདྨེ་པདྨ་སཾ་བྷ་ཝ་མཧཱ་སུ་ཁ་བ་ཏི་གྷཙྪནྟུ་སྭཱ་ཧཱ།  ཞེས་བརྗོད་ཅིང་ལམ་སྦྱངས་པས།  ཚེ་འདས་ཀྱི་རྣམ་ཤེས་དང་ལྷ་ཡེ་ཤེས་པ་དབྱེར་མེད་དུ་བསྲེས་པ་སྤྱི་གཙུག་ནས་འཐོན་ཏེ།  མངོན་པར་དགའ་བའི་ཞིང་དུ་པདྨ་སོགས་ལ་བརྟེན་ནས་རྫུས་ཏེ་སྐྱེས་པ་ན།  དེ་ན་གནས་པའི་བྱང་སེམས་སོགས་ཀྱིས།  ཨོཾ་སརྦ་ཏ་ཐཱ་ག་ཏ་པྲ་ཝ་ར་སད་ཀ་རཾ་ཨརྒྷཾ་པྲ་ཏཱིཙྪ་སྭཱ་ཧཱ།  ཞེས་སོགས་ཀྱི་ཆུ་གཉིས་ཉེར་སྤྱོད་རོལ་མོའི་བར་གྱིས་མཆོད།  མངོན་དགའི་ཞིང་དུ་གཤེགས་པས་སངས་རྒྱས་མི་འཁྲུགས་པ་འཁོར་བཅས་ཀྱི་ཞལ་མཐོང་།  དེ་རྣམས་ལ་ཡན་ལག་བདུན་པ་ཕུལ་བས་གདམས་པ་དང་རྗེས་སུ་གནང་བ་ཐོབ།  དེ་ན་གནས་པའི་འཁོར་འགའ་ཞིག་གིས།  བདག་གི་ཆོ་ག་རྣམ་དག་བྱས་པའི་མཐུར་ཤེས་ནས།  བདག་གི་གམ་དུ་འོངས་ཏེ།  སྔར་ལྟར་མཆོད་ཅིང་།  སངས་རྒྱས་འདྲ་བའི་སྟོན་པ་མེད།  ། ཆོས་དང་འདྲ་བའི་དགེ་བ་མེད།  ། དགེ་འདུན་འདྲ་བའི་སྣོད་མེད་དེ།  ། སྔགས་དང་འདྲ་བའི་འདྲེན་པ་མེད།  ། ཅེས་ཆེད་དུ་བརྗོད་པར་བསམ།  དེས་ཀྱང་དེར་སྐྱེས་པའི་རྒྱུ་བརྟགས་པས།  བདག་གིས་ཆོ་ག་བྱས་པའི་ནུས་མཐུར་ཤེས་ནས།  ཨེ་མ་ཤཱཀྱ་མགོན་པོ་ཡི།  ། སངས་རྒྱས་མཛད་པ་ངོ་མཚར་ཆེ།  ། གང་ཕྱིར་ངན་སོང་ལྟུང་པ་ཡི།  ། སེམས་ཅན་གློག་བཞིན་མྱུར་དུ་གྲོལ།  ། དེ་བཞིན་གཤེགས་པའི་ཆོས་ནི་བསམ་མི་ཁྱབ།  ། སྔགས་ཀྱི་ཡོན་ཏན་སྣ་ཚོགས་བསམ་མི་ཁྱབ།  ། བྱང་ཆུབ་བརྟེན་པ་རྣམས་ཀྱང་བསམ་མི་ཁྱབ།  ། ཚངས་སྤྱོད་ཚུལ་ཁྲིམས་དྲི་མེད་ཀྱི་བསམ་ཡས།  ། ཨེ་མ་སངས་རྒྱས་རྣམས་ཀྱི་ནི།  ། སྔགས་ཀྱི་བྱིན་རླབས་ཡ་མཚན་ཆེ།  ། གང་ཕྱིར་མཚམས་མེད་ལྟུང་པ་ཡི།  ། སེམས་ཅན་ལྷ་གནས་མྱུར་དུ་སྐྱེས།  ། ཞེས་ཆེད་དུ་བརྗོད་ནས།  བདག་དང་ལྷ་ལ་གོང་བཞིན་མཆོད་ནས།  སླར་ཡང་མངོན་དགའི་ཞིང་དུ་སོང་པར་གྱུར།  ཞེས་བརྗོད་དེ་དེ་ལྟར་དུ་བསམ།  ཨོཾ་སརྦ་བུདྡྷ་ཀྵེ་ཏྲ་གྷཙྪནྟུ་སྭཱ་ཧཱ།  ཞེས་བརྗོད་ཅིང་མེ་ཏོག་གཏོར་རོ།  ། དེ་ནས་དེས་ཀྱང་མངོན་དགའི་ཞིང་ནས་བལྟས་པས་མཐོང་པར་བསམ།  རང་དང་ལྷ་རྣམས་ཀྱིས་ཚེ་འདས་ཀྱི་ཕུང་པོ་ལྷག་མ།  རོ་ལྟ་བུ་སྡིག་སྒྲིབ་དང་བཅས་པའི་བྱང་བུ་རཾ་ལས་ཞེས་པའི་ཡེ་ཤེས་ཀྱི་མེས་བསྲེགས་པར་བསམས་ལ།  གསོན་ཅིག་དགོངས་ཤིག་རིགས་ཀྱི་བུ།  ། གསོན་ཅིག་ཚེ་འདས་རིགས་ཀྱི་བུ།  ། ཕུང་པོ་ལྔ་ཡི་བུད་ཤིང་ལ།  ། རྒྱལ་བ་ལྔ་ཡི་མེ་སྦར་རོ།  ། འབྱུང་བ་བཞི་ཡི་བུད་ཤིང་ལ།  ། ལྷ་མོ་བཞི་ཡི་མེ་སྦར་རོ།  ། དབང་པོ་དྲུག་གི་བུད་ཤིང་ལ།  ། བྱང་ཆུབ་སེམས་དཔའི་མེ་སྦར་རོ།  ། ཡུལ་རྣམས་དྲུག་གི་བུད་ཤིང་ལ།  ། ལྷ་མོ་དྲུག་གི་མེ་སྦར་རོ།  ། ལུས་ངག་ཡིད་གསུམ་བུད་ཤིང་ལ།  ། རྒྱལ་བའི་སྐུ་གསུམ་མེ་སྦར་རོ།  ། སྐུ་གསུམ་ཡེ་ཤེས་ལྔ་ལྡན་དེ།  ། འགྲོ་བའི་དོན་དུ་འགྲུབ་པར་ཤོག། དེ་ནས་ཐམས་ཅད་དམིགས་པའི་ངང་དུ་སོང་བར་(༢༧)བསམས་ལ།  གཟུགས་སྟོང་པའོ།  ། སྟོང་པ་ཉིད་གཟུགས་སོ།  ། ཞེས་སོགས་ཀྱི་ཤེས་རབ་སྙིང་པོ་འདོན་ནོ།  ། འདི་རྗེ་འདུལ་བ་འཛིན་པ་གྲགས་པ་རྒྱལ་མཚན་དང་།  ས་སྐྱ་པ་བློ་གྲོས་རྒྱལ་མཚན་སོགས་ཀྱི་ཕྱག་ལེན་ནོ།  ། དེ་ཡང་ས་སྐྱ་པ་བློ་གྲོས་རྒྱལ་མཚན་གྱིས།  བཅུ་གཅིག་ཞལ་དང་སྨན་བླ་སོགས་ཀྱི་སྐབས་སུ་ཡང་ཆོ་ག་འདི་གཞིར་བཞག། སྤེལ་ཚིག་ལ་སོགས་པའི་ཁ་འགེངས་དགོས་པ་རྣམས་གཞན་ནས་འབྱུང་བའི་མན་ངག་གིས་བརྒྱན་ནས།  གཤིན་པོ་རྗེས་སུ་འཛིན་པའི་ཆོ་གའི་ཕྱག་ལེན་རྣམ་པར་དག་པ་འདུག་པ་འདི།  དེང་སང་གི་བར་ལེགས་པར་མཐོང་ལ།  དེང་སང་འགའ་ཞིག་གིས།  ཚེ་འདིའི་དོན་གཉེར་ཁོ་ནའི་བསམ་པས་ཀུན་ནས་བསླངས་ཏེ།  སྐྱེ་བོ་གང་མང་གི་མདུན་དུ།  གསང་འདུས་ཀྱཻ་རྡོར་ལ་སོགས་པའི་རྣལ་འབྱོར་བླ་མེད་ཀྱི་ཆོ་གའི་སྒོ་ནས་ལས་སྣ་ཚོགས་བྱེད་པ་ནི་ལེགས་པར་མ་མཐོང་